
Ministru kabineta sēdes protokollēmums

Informatīvais ziņojums "Iespējamo alternatīvu izvērtējums Rīgas savienošanai gan no dienvidu, gan no ziemeļu puses, tai skaitā nodrošinot kravu plūsmu caur Rīgu"

· 1. Pieņemt zināšanai iesniegto informatīvo ziņojumu.
· 2. Attiecībā uz Rail Baltica projekta ieviešanas 1. kārtas scenāriju līdz 2030. gadam:
· 2.1. projekta ieviesējiem kā galveno ieviešanas prioritāti noteikt pamattrases būvniecību posmos no Lietuvas robežas līdz Misai, no Igaunijas robežas līdz Upeslejām, kā arī Rīgas integrāciju. Satiksmes ministrijai uzsākt ziņojumā ietverto priekšlikumu īstenošanu, lai paātrinātu attiecīgo Rail Baltica projekta posmu izbūvi;
· 2.2. Satiksmes ministrijai, sabiedrībai ar ierobežotu atbildību "Eiropas Dzelzceļa līnijas", RB Rail AS un valsts akciju sabiedrībai "Latvijas Dzelzceļš" veikt detalizētu izpēti par tehniskajiem risinājumiem (t.sk. daļējas kravu kustības nodrošināšanai) Rīgas posmos Upeslejas – RCS un RCS – RIX un satiksmes ministram līdz 2024. gada 30. septembrim iesniegt tos izskatīšanai Ministru kabinetā;
· 2.3. lai paātrinātu Rail Baltica dzelzceļa savienojuma izveidošanu caur Igauniju, Latviju un Lietuvu līdz Polijas robežai, Satiksmes ministrijai turpināt īstenot projekta aktivitātes atbilstoši pieejamajam finansējumam, balstoties uz šādiem pieņēmumiem par projekta apjomu:
· 2.3.1. no Igaunijas robežas līdz Vangažiem divsliežu uzbērums, viens sliežu ceļš;
· 2.3.2. no Lietuvas robežas līdz Iecavai divsliežu uzbērums, viens sliežu ceļš;
· 2.3.3. no Iecavas līdz Misas trīsstūrim un no Misas trīsstūra līdz Lidostai RIX divsliežu uzbērums, divi sliežu ceļi;
· 2.3.4. no Misas trīsstūra līdz Vangažiem (kravu apvedceļš) divsliežu uzbērums, viens sliežu ceļš.
· 3. Satiksmes ministrijai, sabiedrībai ar ierobežotu atbildību "Eiropas Dzelzceļa līnijas" un RB Rail AS izvērtēt iespējas un sagatavot priekšlikumus Rail Baltica līnijas savienojumam ar Rīgas ostu.

